กระทรวงแรงงาน เดินหน้าฝึกอาชีพคนครัวบนเรือ เพื่อป้อนอุตสาหกรรมเรือสำราญ เรือเดินทะเลระหว่างประเทศ รองรับยุทธศาสตร์ครัวไทยสู่ครัวโลก
กระทรวงแรงงาน เดินหน้าฝึกอาชีพคนครัวบนเรือ เพื่อป้อนอุตสาหกรรมเรือสำราญ เรือเดินทะเลระหว่างประเทศ รองรับยุทธศาสตร์ครัวไทยสู่ครัวโลก เผย ตลาดแรงงานต้องการเป็นจำนวนมาก สนใจติดต่อได้ที่สถาบันพัฒนาฝีมือแรงงาน 13 กรุงเทพมหานคร    นายสุทธิ สุโกศล อธิบดีกรมพัฒนาฝีมือแรงงาน กระทรวงแรงงาน เปิดเผยว่า คนครัวบนเรือเป็นตำแหน่งงานที่ผู้ประกอบการมีความต้องการสูงมาก ขณะเดียวกันปัจจัยด้านรายได้ยังเป็นแรงจูงใจกับแรงงาน ซึ่งหากเป็นเรือเดินทะเลระหว่างประเทศ จะมีรายได้ตั้งแต่ 40,000-90,000 บาท/เดือน อย่างไรก็ตาม คนครัวบนเรือต้องมีคุณสมบัติตามกฎหมายพระราชบัญญัติแรงงานทางทะเล พ.ศ.2558 มาตรา 75 กำหนดให้คนครัวบนเรือต้องผ่านมาตรฐานการฝึกอบรมและมีคุณสมบัติเหมาะสมกับตำแหน่ง ตามหลักเกณฑ์วิธีการ และเงื่อนไขที่กำหนด อีกทั้งเรือเดินทะเลระหว่างประเทศ เรือพาณิชย์ และเรือท่องเที่ยว ขนาดตั้งแต่ 500 ตันกรอสส์ขึ้นไป ต้องปฏิบัติตามอนุสัญญาว่าด้วยแรงงานทะเลขององค์การแรงงานระหว่างประเทศ (ILO) ซึ่งที่ผ่านมา กรมพัฒนาฝีมือแรงงานได้ดำเนินการฝึกอบรมมาแล้วหลายรุ่น เพื่อรองรับยุทธศาสตร์ครัวไทยสู่ครัวโลก ล่าสุด สถาบันพัฒนาฝีมือแรงงาน 13 กรุงเทพมหานคร จะเปิดฝึกอบรมสาขาการจัดการด้านอาหารและโภชนาการบนเรือ อีกจำนวน 2 รุ่น กำหนดเปิดฝึกอบรมระหว่างวันที่ 23 – 28 กรกฎาคม 2562 และวันที่ 17 – 22 กันยายน 2562 ระยะเวลาการฝึก 42 ชั่วโมง ฝึกอบรมทั้งภาคทฤษฎีและปฏิบัติ ภายใต้หัวข้อความปลอดภัยและสุขภาพในการปฏิบัติงาน สุขลักษณะส่วนบุคคลและอาหาร ทักษะการประกอบอาหาร การป้องกันโรคอาหารเป็นพิษ โภชนาการและสุขภาพ การจัดการและการควบคุมดูแลครัว การจัดการของเสียในครัว มุมมองด้านศาสนาและวัฒนธรรม    ทั้งนี้ ผู้สมัครฝึกอบรมต้องมีอายุ 18 ปีขึ้นไป จบการศึกษาไม่ต่ำกว่าชั้น ม.3 หรือมีประสบการณ์การทำงานบนเรือเดินทะเลของรัฐหรือเอกชนไม่น้อยกว่า 6 เดือนในช่วงเวลา 5 ปีก่อนเข้ารับการฝึกอบรม หรือสำเร็จการศึกษาด้านคหกรรมศาสตร์อาหารและโภชนาการหรือวิทยาศาสตร์การอาหารและโภชนาการ หรือมีประสบการณ์การฝึกอบรมเกี่ยวกับการประกอบอาหารไม่น้อยกว่า 30 ชั่วโมง หรือมีประสบการณ์การทำงานเกี่ยวกับการประกอบอาหารไม่น้อยกว่า 1 ปี สนใจสอบถามเพิ่มเติมได้ที่สำนักงานวิทยาลัยการแรงงาน สถาบันพัฒนาฝีมือแรงงาน 13 กรุงเทพมหานคร โทร.0 2245 4317 หรือ www.facebook.com/thailabourcollege หรือโทรสายด่วนกระทรวงแรงงาน 1506 กด 4